曾主管由宜春道中得遺棄小兒屬予收養道間寄詩紀實次韻奉酬
作者：許及之
朝代：宋

paragraphs: 日月被八極，覆盆自無明。
陽春嫗萬物，孤翰有悲鳴。
所以聖明治，要燭幽隠情。
一旱出料外，誰與填饑坑。
豪家亦何心，閉糴門忍橫。
指囷寬嗸嗸，凜若臨大兵。
雨餘百憂洗，痛定猶忡怔。
今代子曾子，贊畫外臺清。
高軒昨過我，絕塵不容瞠。
歸途出城闉，岸許聞啼嬰。
下車非內交，一念千金輕。
摩挲脫九死，感慨恩更生。
抱持涉數舍，見我托此𡞦。
再拜敢有渝，鞠養專廂榮。
嗟予何爲者，世故亦飽更。
識君千萬間，胸次久已成。
所饑非一兒，公乎勉功名。